
Către

BIROUL PERMANENT AL CAMEREI DEPUTAŢILOR


Vă înaintăm, alăturat, raportul asupra propunerii legislative privind modificarea alineatului 2 al articolului 1 din Legea nr.85/1992 privind vânzarea de locuinţe şi spaţii cu altă destinaţie construite din fondurile statului şi din fondurile unităţilor economice sau bugetare de stat, trimisă comisiei pentru examinare pe fond, cu adresa nr. Pl.x 175 din 13 aprilie 2010.

VICEPREŞEDINTE,
ION CĂLIN
Comisia pentru administraţie publică, amenajarea teritoriului şi echilibru ecologic

Telefon: 414-1125, 414-1126; Fax: 314.69.34; e-mail: cp06@cdep.ro

R A P O R T      
asupra propunerii legislative privind modificarea alineatului 2 al articolului 1 din Legea nr.85/1992 privind vânzarea de locuinţe şi spaţii cu altă destinaţie construite din fondurile statului şi din fondurile unităţilor economice sau bugetare de stat

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr. Pl.x 175 din 13 aprilie 2010, cu dezbaterea pe fond în procedură obişnuită, a propunerii legislative privind modificarea alineatului 2 al articolului 1 din Legea nr.85/1992 privind vânzarea de locuinţe şi spaţii cu altă destinaţie construite din fondurile statului şi din fondurile unităţilor economice sau bugetare de stat.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1278/9.11.2009)
· punctul de vedere negativ al Guvernului (nr. 428/19.02.2010)

Propunerea legislativă are ca obiect de reglementare introducerea unei noi excepţii în cuprinsul alin.(2) al art.1 din Legea nr.85/1992 privind vânzarea de locuinţe şi spaţii cu altă destinaţie construite din fondurile statului şi din fondurile unităţilor economice sau bugetare de stat, astfel încât locuinţele construite din fondurile statului aflate, în prezent, în patrimoniul unor societăţi comerciale cu capital integral privat, să nu poată fi achiziţionate de titularii contractelor de închiriere.

Comisia propune Plenului Camerei Deputaţilor respingerea propunerii legislative din următoarele consideraţii: asupra constituţionalităţii prevederilor de lege care obligă societatea comercială, fostă unitate de stat, care deţine în prezent în patrimoniu aceste locuinţe construite din fondurile statului, să vândă aceste locuinţe titularilor de contracte de închiriere s-a pronunţat în nenumărate rânduri Curtea Constituţională, care a statuat în mod explicit că textele de lege consacră o normă de justiţie socială, întrucât dau posibilitatea chiriaşilor să cumpere locuinţele la construirea cărora au contribuit direct sau indirect în vechiul sistem statal–juridic. Pe această bază, Curtea a apreciat că dispoziţiile criticate sunt conforme literei şi spiritului art.44 din Constituţia României, republicată şi legitime din punct de vedere economic, social şi moral.


În legătură cu invocarea repetată a încălcării art.44 din Constituţie, Curtea a reţinut că, deşi în proprietatea societăţilor comerciale sau a regiilor autonome au intrat şi locuinţele construite din fonduri proprii, legiferarea, ulterior adoptării Constituţiei, a posibilităţii ca fiecare chiriaş al unei asemenea locuinţe să devină proprietar, prin cumpărarea acestora, nu poate fi privită decât ca o limitare legală a dreptului de proprietate al persoanelor juridice respective. Mai mult, potrivit art.44 alin.(1) teza a doua din Constituţie, „Conţinutul şi limitele dreptului de proprietate sunt stabilite de lege.” În aceste condiţii Curtea a constatat că, chiar dacă dispoziţiile din Legea nr.85/1992 instituie o limitare a exerciţiului dreptului de proprietate al societăţilor comerciale asupra acestor locuinţe, o atare limitare este conformă prevederilor constituţionale invocate, fiind justificată din punct de vedere juridic, social şi moral, limitare ce a fost preluată odată cu privatizarea unităţilor respective.

 Propunerea legislativă face parte din categoria legilor ordinare, conform art.76, alin.(2) din Constituţia României, republicată.
La dezbaterile care au avut loc în şedinţa comisiei din 27 aprilie 2010 au fost prezenţi 31 deputaţi, din totalul de 33 membri ai comisiei.

Raportul de respingere al comisiei a fost adoptat cu unanimitate de voturi.
Senatul a respins propunerea legislativă în şedinţa din 8 aprilie 2010.
Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat. 

